[Foto’s] Liefde blom in die herfsjareDie getroude paartjie. Foto: Christine LR Photography Toe die 84-jarige Ouma Toerien op ŉ winderige Augustusdag in 2015 ŉ ouer man ophelp nadat hy geval het by die ouetehuis waar hulle albei woon, het sy nooit besef sy sou byna ŉ jaar later voor die kansel staan met dié man se broer nie. Janita Toerien, die kleindogter van Ouma Toerien, het aan Maroela Media vertel die twee het laat verlede jaar omtrent begin kloek. “Oom John, die broer van die oom wat geval het, was nie in die ouetehuis nie. Nadat hulle ontmoet het toe sy hom bygestaan het, het Oom John knaend verskonings gesoek om my ouma te sien,” het sy vertel. Sy sê selfs die snoepie-tannie het ingespring en ontmoetings vir die twee in die geheim gereël. “Sy wou my ouma gereeld bel en vra sy moet tog met iets by die snoepie kom help, alles sodat die oom haar net kon sien.” Janita het vinnig agter die kap van die byl gekom, maar Ouma Toerien wou dit nie erken nie. “Ek het haar gevra is hulle nou ŉ paartjie, maar dan sê sy, nee. Teen Kersfees verlede jaar het sy ons almal eers vertel hulle is nou ŉ paartjie.” Die twee het op 24 April besluit om af te haak. Oom John het egter eers Ouma Toerien se kinders vir ete uitgeneem voordat hy haar om haar hand gevra het. “Hy wou eers by hulle hoor of dit oukei is, en hulle het toe ingestem. Sy wou sommer ŉ gewone ou pakkie dra, maar omdat ek trourokke ontwerp, het ek besluit dit sal nie deug nie. Ons het toe die trourok en die hele troue vir haar in ŉ week en ŉ half gereël.” Janita sê die egpaar koester nog “outydse waardes” en wou eers trou voordat hulle saam intrek. “Sy wou nie eens alleen saam met hom kuier nie; sy wou die regte ding doen en met hom trou voordat hulle saam kon intrek.” Janita en haar suster was strooimeisies op die troue. Ouma Toerien vier Dinsdag haar 85ste verjaardag. “Hy is al vir 17 jaar ŉ wewenaar, en sy amper vyf jaar. Sy en my oupa was 58 jaar getroud toe hy oorlede is.” Die egpaar beoog om eersdaags saam in te trek. Foto’s geneem deur Christine LR Fotografie. Besoek ook Janita Toerien se Facebook-blad.